Ole Wilhelm Erichsen
Store norske leksikon,Samfunn,Forsvar og sikkerhet,Militære biografier,Norske militære biografier
Ole Wilhelm Erichsen var en norsk sjøoffiser og statsråd født i Danmark, og som var sentral i oppbyggingen av den norske marinen. Han er også kjent for å ha hentet Norges første dampskip, Constitutionen, til landet.
Sjøoffiser Erichsen startet sin sjømilitære karriere ved Sjøkadettkompaniet i København i 1805. I 1808–1809 tjenestegjorde han om bord i franske linjeskip under Napoleonskrigene. Han ble sekondløytnant i den dansk-norske marinen i 1811, og i 1814 divisjonssjef ved rokanonbåtflotiljen ved Hvaler. I motsetning til mange andre dansk-norske sjøoffiserer valgte han å bli i Norge etter oppløsningen av dobbeltmonarkiet i 1814. I 1816 tok han permisjon og seilte til 1821 i koffardifart mellom Frankrike og Vestindia.Erichsen ble kaptein i 1836, og fra 1833 til 1835 var han medlem av kommisjonen som utarbeidet en plan for marinens fremtidige styrke og organisasjon.I 1826–1827 hentet Erichsen på statens vegne Norges to første dampskip, Constitutionen og Prinds Carl, fra England. I 1840 ble han sjef på hjuldampskipet Nordcap. I årene 1845–1848 var han sjef for Horten verft. Politiker Erichsen var medlem av den norsk-svenske unionskomité fra 1841 til 1844. Fra 1848 til 1856 var han statsråd og sjef for Marinedepartementet. Erichsen fikk avskjed i nåde i 1856.Briggen Statsråd Erichsen, bygd som opplæringsskip for marinen i 1860 og seilende skoleskip for Oslo fra 1902 til 1937, var oppkalt etter ham. Les mer i Store norske leksikon Norsk forsvarshistorie Ole Wilhelm Erichsen i Norsk biografisk leksikon